Н А Р Е Д Б А 

№......................./.....................2013г. 

за реда за издаване на разрешения за износ или временно изнасяне  на 
движими културни ценности

ГЛАВА ПЪРВА
ОБЩИ ПОЛОЖЕНИЯ

   Чл. 1. (1) Тази наредба урежда:
1. редът за издаване на разрешения за износ и временен износ от митническата територия на Общността на движими културни ценности (ДКЦ), включени в Приложение І на Регламент  (ЕО) № 116/2009 на Съвета от 18.12.2008 г. относно износа на паметници на културата (ОВ, L 39/1 от 10 февруари 2009 г.), наричан по – нататък Регламент (ЕО) № 116/2009.
2. редът за издаване на разрешение за временен износ от митническата територия на Общността на ДКЦ със статут национално богатство или регистрирани в основен фонд на музей, в случаите когато не попадат в Приложение І на Регламент  (ЕО) № 116/2009;
3. редът за издаване на разрешение за временно изнасяне от територията на Република България  към други държави – членки на Европейския съюз на ДКЦ със статут национално богатство или регистрирани в основен фонд на музей;
4. условията и редът за издаване на сертификата по чл. 128, ал. 3 от Закона за културното наследство (ЗКН) от територията на Република България към други държави – членки на Европейския съюз на ДКЦ, които не представляват национално богатство и не са регистрирани в основния фонд на музеите. 
 (2) Не се допуска:
1. износ на ДКЦ от митническата територия на Общността, със статут национално богатство или регистрирани  в основен фонд на музей. 
2. изнасяне на ДКЦ от територията на Република България към други държави – членки на Европейския съюз, със статут национално богатство или регистрирани в основен фонд на музей.
 (3) Движимите културни ценности по ал. 2 могат да подлежат на временен износ или временно изнасяне за: 
      1. представяне пред чуждестранна публика, при условие че са налице гаранции за тяхната сигурност;
2. осъществяване на консервационно - реставрационни работи, при условие че те не могат да се извършат на територията на страната.

Чл. 2. (1) Износът и временният износ по чл. 1, т. 1 се извършва от физически или юридически лица, получили разрешение, издадено от министъра на културата или оправомощено от него длъжностно лице.
(2) Временен износ или временно изнасяне на ДКЦ по чл. 1, т. 2 и 3 се извършва от физически или юридически лица, получили разрешение, издадено от министъра на културата или оправомощено от него длъжностно лице.
      (3) Изнасяне и временно изнасяне по чл. 1, т. 4  се осъществява от физически или юридически лица, получили сертификат, издаден от министъра на културата или оправомощени от него длъжностни лица, в случаите, когато ДКЦ :
1.	не влизат в категориите на Регламент (ЕИО) №116/2009, 
2.	не представляват национално богатство;
3.	не са регистрирани в основен фонд на музей. 

Чл. 3. (1) В Министерството на културата се създава и води регистър на издадените по реда на тази наредба  разрешения и сертификати.
(2) Данните, които се вписват в регистъра по ал. 1 и редът за воденето му се определят със заповед на министъра на културата.

ГЛАВА ВТОРА

РЕД ЗА ИЗДАВАНЕ НА РАЗРЕШЕНИЯ ЗА ИЗНОС И ВРЕМЕНЕН ИЗНОС СЪГЛАСНО РЕГЛАМЕНТ (ЕО) № 116/2009

Чл. 4. (1) За издаване на разрешение за износ или временен износ се попълва и подава съответния формуляр съгласно приложението на  Регламент (ЕИО) № 752/93 на Комисията от 30.03.1993г. за установяване на разпоредби по прилагането на Регламент (ЕИО) № 3911/1992 на Съвета относно износа на паметници на културата (Обн. в бр. L 77 на Официален вестник на Европейския съюз). 
	(2) Формулярът съдържа три части, номерирани както следва:
	1.  част първа, предназначена за Министерството на културата;
	2.  част втора, предназначена за заявителя;
	3. част трета, предназначена за Агенция „Митници”.
	(3) Трета част на формуляра след представянето й пред митническите власти, се попълва и връщат служебно от съответното митническо учереждение.

Чл. 5. (1) Заявителят подава формуляра по чл. 4 на хартия или по електронен път при условията на Закона за електронния документ и електронния подпис(ЗЕДЕП).  Към заявлението се прилагат:
1. експертно заключение по образец съгласно Приложение № 9 от  Наредба № Н-3 от 3.12.2009 г. за реда за извършване на идентификация и за водене на Регистъра на движими културни ценности (Обн., ДВ, бр. 101 от 18.12. 2009 г.)
2. договор, фактура или друг търговски документ;
3. снимки на съответната културна ценност / колекция - цветни, с размер най-малко 8 x 12 см - 3 броя;
4. списък на ДКЦ, когато те са повече от една;
5. финансова гаранция съгласно чл. 129, ал. 4 от ЗКН или гаранционно писмо съгласно чл. 182, ал. 4 от ЗКН;
(2) При необходимост министърът на културата може да поиска физическото представяне на културните ценности - предмет на износа.
(3) Разходите за дейностите по ал. 1 и  2 са за сметка на заявителя.
(4) В случаите, когато заявлението се подава по електронен път, се спазват изискванията на ЗЕДЕП, а документите по ал. 1 се прилагат във вид на сканирани копия, подписани с електронен подпис.

Чл. 6. (1) В 1 - месечен срок от подаване на формуляра по чл. 4, министърът на културата или оправомощено от него длъжностно лице издава разрешението за износ или временен износ на ДКЦ или отказва издаването на разрешение. 
(2) Отказът за издаване на разрешението за износ и временен износ се обжалва по реда на Административнопроцесуалния кодекс(АПК).

ГЛАВА ТРЕТА

РЕД ЗА ИЗДАВАНЕ НА РАЗРЕШЕНИЕ ЗА ВРЕМЕНЕН ИЗНОС  И ВРЕМЕННО ИЗНАСЯНЕ НА ДВИЖИМИ КУЛТУРНИ ЦЕННОСТИ - НАЦИОНАЛНО БОГАТСТВО ИЛИ РЕГИСТРИРАНИ В ОСНОВЕН ФОНД НА МУЗЕЙ

Раздел  І 
Временен износ на движими културни ценности със статут национално богатство или регистрирани в основен фонд на музей,  към трети страни

Чл. 7. (1) Разрешение за временен износ от митническата територия на Общността на ДКЦ, които представляват национално богатство или са регистрирани в основен фонд на музей и не попадат в категориите на Приложение І на Регламент (ЕО) № 116/2009, се издава след подаване на формуляр съгласно приложение № 1. 
(2) Формулярът по ал. 1 се подава на хартия или по електронен път, като се прилагат условията, посочени в чл. 5, ал. 4. Към  формуляра се прилагат: 
1. номер на паспорта – за ДКЦ със статут национално богатство, издаден след 10.04.2010г. или регистрационен номер на ДКЦ, идентифицирана и регистрирана от музей;
2. документ, удостоверяващ, че ДКЦ са регистрирани в основен фонд на музей, в случаите когато заявителят е музей;
3. договор за представяне пред чуждестранна публика или за извършване на консервационно – реставрационни работи;
4. финансова гаранция съгласно чл. 129, ал. 4 от ЗКН или гаранционно писмо съгласно чл. 182, ал. 4 от ЗКН;
5. три броя снимки на ДКЦ в размер 8 Х 12;
6. списък на ДКЦ, когато са повече от една, на хартиен и електронен носител;
7. консервационно – реставрационна експертиза за състоянието на ДКЦ. 

Чл. 8. (1) Срокът на валидност на разрешението за временен износ е срокът, в който културната ценност, трябва да бъде върната обратно в страната. Срокът се определя от министъра на културата и не може да бъде по-дълъг от  4 години.
      (2) Срокът по ал. 1 може да бъде удължен с не повече от 6 месеца, за което заявителят представя писмено причините и доказателствата, обосноваващи удължаването на срока. 
      (3) Заявление за удължаване на срока по ал. 1 се подава  до  2  месеца, преди изтичане на срока по ал. 1. 

Чл. 9. (1) Разрешението се издава в 1 - месечен срок от датата на подаване на формуляра до Министреството на културата.
(2)   Отказът за издаване на разрешение се обжалва по реда на АПК.
(3)  Разрешението по ал. 1 служи за еднократно използване и се издава в две части, едната от които е  за заявителят, а втората се съхранява в Министерство на културата.

Чл. 10. В 7 - дневен срок от датата на обратно връщане в страната титулярът на разрешението уведомява писмено министъра на културата за това и представя консервационно – реставрационната експертиза за състоянието на културните ценности.

Раздел ІІ 

Временно изнасяне на движими културни ценности – със статут национално богатство или регистрирани в основен фон на музей към страни членки на Европейския съюз

Чл.  11. (1) Разрешение за временно изнасяне на ДКЦ – със статут национално богатство или регистрирани в основен фонд на музей към други държави членки на Европейския съюз, се издава от министъра на културата или оправомощено от него длъжностно лице.
	(2) За издаване на разрешението по ал. 1 се подава формуляр на разрешение по образец съгласно приложение № 1. Формулярът се попълва и подава на хартия или по електронен път. Към формуляра се прилагат документи и се посочва информация  съгласно посоченото в чл. 7, ал. 2. 
	(3) При необходимост министърът на културата може да изиска физическото представяне на движима културна ценност.
     
Чл. 12. За разрешението за временно изнасяне се прилагат изискванията на чл. 8, 9 и 10 от настоящата наредба

ГЛАВА ЧЕТВЪРТА

УСЛОВИЯ И РЕД ЗА ИЗДАВАНЕ НА СЕРТИФИКАТ ПО ЧЛ. 128, АЛ. 3 ОТ ЗКН

Чл. 13. (1) За издаване на сертификат по чл. 128, ал. 3 от ЗКН, се подава формуляр по образец съгласно приложение № 2.
(2) Формулярът се попълва и подава в две части, предназначени съответно за заявителя и за  издаващия орган. 
        (3) Към формуляра по ал. 1 се прилагат:
        1. три броя снимки на ДКЦ в размер 8 X 12.
        2. списък на ДКЦ, когато са повече от една, на хартиен и електронен носител.
(4) При необходимост може да се изиска физическо представяне на ДКЦ.

Чл. 14. Сертификатът по чл. 128, ал. 3 от ЗКН се издава в два екземпляра : за издаващия орган и за заявителя.

        Чл. 15. (1) Сертификатът се издава в двумесечен срок от постъпване на заявлението.
  (2) Отказът за издаване на сертификат се обжалва по реда на АПК.

ГЛАВА ПЕТА
КОНТРОЛ

Чл. 16. (1) Формулярите, използвани за издаването на разрешения и сертификати по тази наредба, се отпечатват на бяла хартия без механични примеси, пригодена за писане и не по-тежка от 55 г на квадратен метър.
(2) Форматът на формулярите е 210 x 297 мм, с допустим толеранс от минус 5 до плюс 8 мм в дължината.
(3) Формулярите се отпечатват и попълват на английски и български език.
(4) Компетентните органи на държавата, в която се представя формулярът, могат да поискат той да бъде преведен на официалния език на тази държава. В този случай разходите по превода са за сметка на титуляря на разрешението.
(5) Формулярите следва да се попълват по механичен или електронен начин. Допуска се и четливо попълване на ръка с печатни главни букви и с черен химикал.
(6) Формулярите не трябва да съдържат изтривания, задрасквания, добавки или други промени.

Чл. 17. Митническото оформяне на износа и на временния износ или на изнасянето и временното изнасяне на ДКЦ се извършва само в митническите учреждения, посочени в приложение № 3.

Чл. 18. (1) Издаденото от съответния компетентен орган разрешение за износ или за временен износ или сертификати по чл. 128, ал. 3 от ЗКН,  следва да бъдат представено заедно с митническата декларация по чл. 68, ал. 1 от Закона за митниците.
(2) Митническите органи предприемат мерки за установяване на съответствието между данните в митническата декларация за износ и данните, вписани в разрешението или в сертификата чл. 128, ал. 3 от ЗКН.

ДОПЪЛНИТЕЛНА РАЗПОРЕДБА

§ 1. По смисъла на наредбата "пратка" означава всяка отделна движима културна ценност или съвкупност от ДКЦ.

ЗАКЛЮЧИТЕЛНИ РАЗПОРЕДБИ

§ 2. Тази наредба отменя Наредбата за износ и временен износ на движими културни ценности (Приета с ПМС № 281 от 18.10.2004 г., обн., ДВ, бр. 96 от 29.10.2004 г., в сила от 1.01.2005 г., изм., бр. 51 от 21.06.2005 г., в сила от 21.06.2005 г., бр. 14 от 14.02.2006 г., в сила от 14.02.2006 г.)

§ 3. Наредбата се издава на основание чл. 130, ал. 4 от Закона за културното наследство.

МИНИСТЪР НА КУЛТУРАТА:

					ВЕЖДИ  РАШИДОВ

МИНИСТЪР НА ФИНАНСИТЕ:

					СИМЕОН  ДЯНКОВ

Съгласувано с:
Арх. Г. Стоев, зам.-министър……….
С. Стоянов, гл. секретар………………
Инж. Д. Николова, гл. директор на ГДИОКН …………..
Арх.У. Малеев, директор на ДКН............................
М. Паунова, директор на ДПНДОП ……………..
Изготвил: М. Кацарова,  гл. юрисконсулт  ПНДОП………………